বিজ্ঞানী এনরিকো ফার্মি, পাউলির এই প্রস্তবনায় বেশ আগ্রহী হলেন এবং তিনি এই ধরনের কণিকার একটি নামও দিয়ে দিলেন। আর এটিই হচ্ছে নিউট্রিনো। (নিউট্রনের সাথে মিল রেখেই এই নামকরণ করা হয়ছে, ইতালীয় ভাষায় যার অর্থ ছোট নিউট্রন।) তিনি এই ধরনের কণিকার বৈশিষ্ট্য কেমন হতে পারে তার খুঁটি-নাটি চিন্তা করে বের করলেন। তাঁর ধারনা হয়েছিলো এই ধরনের কণিকার বস্তুতঃ কোনো ভর নেই, কোনো বৈদ্যুতিক চার্জ নেই এবং কার্যতঃ কোনো ধরনের পদার্থের প্রতি কোনো প্রতিক্রিয়াও দেখায় না। সব দেখেশুনে মনে হতে লাগল শুধুমাত্র শক্তির সংরক্ষণশীলতাকে বলবৎ রাখার জন্য একটি অলীক কণিকাকে হাজির করা হয়েছে। যদি এমনই হয় তাহলে সংরক্ষণশীলতা সূত্রটিকে বাতিল করে দেওয়াই আরো বেশী যুক্তিযুক্ত। কিন্তু নিউট্রিনোর ধারনা আরো বেশ কিছু সংরক্ষণসূত্রকেও বাঁচিয়ে দেয়।